Diari Oficial de la Generalitat Valenciana


Sumari del DOGV 2622, del 09-11-1995 (1995/836693)

RESOLUCIÓ de 20 d'octubre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació de l'acord de constitució de la Junta Arbitral de Consum Provincial de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2622

Data del DOGV
:   09-11-1995

Secció del DOGV
:   ALTRES DISPOSICIONS

Número del document
:   1995/836693


Data del document
:   20-10-1995

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 20 d'octubre de 1995, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació de l'acord de constitució de la Junta Arbitral de Consum Provincial de Castelló.   
Subscrit, després de la tramitació reglamentària, entre l'Institut Nacional del Consum, la Conselleria de Sanitat i Consum de la Generalitat Valenciana, l'Ajuntament de Castelló de la Plana i la Diputació Provincial de Castelló, el dia 24 de febrer de 1995, un acord per a la constitució de la Junta Arbitral de Consum Provincial de Castelló, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalidad Valenciana l'esmentat acord, que ha quedat inscrit en el Registre de Convenis amb el número 0837/95, i que figura com a annex d'aquesta resolució.  
València, 20 d'octubre de 1995.- La directora general de Coordinació Institucional i Secretariat del Govern: Catalina Escuin Palop.  
Acord de constitució de la Junta Arbitral de Consum Provincial de Castelló  
Castelló de la Plana, 24 de febrer de 1995  
Reunits,  
D'una banda, el Sr. José Domingo Gómez Castallo, director de l'Institut Nacional del Consum, per delegació del president d'aquesta entitat, d'acord amb la Resolució de 15 d'octubre de 1993 (BOE núm. 256, de 26.10.93). D'una altra banda, la Sra. M. José López Ródenas, directora general de Consum. D'una altra, el Sr. José Luis Gimeno Ferrer, alcalde de Castelló i el Sr. Francisco Solsona Garbí, president de la Diputació de Castelló. Actuen en nom i representació de l'Institut Nacional del Consum, de la Conselleria de Sanitat i Consum, de l'Ajuntament de Castelló i de la Diputació de Castelló respectivament, i fent ús de les facultats que tenen conferides cadascun, compareixen i  
Exposen  
L'article 51 de la Constitució insta els poders públics a garantir la defensa dels consumidors i usuaris protegint, mitjançant procediments eficaços, la seua seguretat, la seua salut i els seus legítims interessos econòmics.  
En compliment d'aquest manament constitucional, la Llei 26/1984, de 19 de juliol, General de Defensa dels Consumidors i Usuaris, determina l'establiment, per part del govern, d'un sistema arbitral que permeta atendre i resoldre, sense formalitats especials i amb caràcter vinculant i executiu, les queixes i reclamacions dels consumidors i usuaris.  
Tot complint els manaments constitucional i legal, el govern ha aprovat el Reial Decret 636/1993, de 3 de maig, que regula el Sistema Arbitral de Consum. A més de satisfer un manament legislatiu, és oportú i conseqüent pels avantatges que per a les parts representa la possibilitat d'accedir a la via arbitral com a via més immediata i ràpida que el procés judicial per a resoldre els seus conflictes, sense minva de les garanties i els drets que cal reconèixer a les parts.  
Amb la promulgació del Reial Decret 636/1993, de 3 de maig, que desplega l'article 31 de la Llei General de Defensa dels Consumidors i Usuaris, junt a la Llei 36/1988, d'Arbitratge, s'ha completat el marc jurídic regulador de l'arbitratge de consum.  
Igualment, la Llei de la Generalitat Valenciana 2/1987, de 9 d'abril, de l'Estatut de Consumidors i Usuaris de la Comunitat Valenciana, insta la Conselleria de Sanitat i Consum a fomentar l'arbitratge.  
Així mateix, les entitats locals tenen atribuïdes competències en matèria de protecció del consumidor segons la Llei Reguladora de Bases de Règim Local.  
La Conselleria de Sanitat i Consum, l'Institut Nacional del Consum, l'Ajuntament de Castelló i la Diputació Provincial de Castelló, per tot això, en aplicació del principi constitucional de cooperació i coordinació entre les administracions públiques i davant els resultats obtinguts per l'experiència pilot desplegada en aquesta comunitat autònoma a través de les juntes arbitrals de consum creades el 1988 i conscients de la necessitat de facilitar als consumidors un mitjà eficaç de resolució de conflictes, consideren aconsellable la implantació de l'arbitratge de consum a l'àmbit territorial municipal i provincial de Castelló.  
En conseqüència,  
Acorden  
Constituir la Junta Arbitral de Consum de Castelló, l'àmbit territorial de la qual és el municipi i la província de Castelló, per tal de possibilitar l'accés de tots els consumidors i usuaris al Sistema Arbitral de Consum.  
Amb les següents estipulacions.  
Estipulacions  
Primera. La Junta Arbitral de Consum de Castelló entendrà, prioritàriament, de les reclamacions dels consumidors de Castelló, en relació amb els seus drets legalment reconeguts, que a continuació s'indiquen:  
- Les dels consumidors en el municipi o província dels quals no hi haja junta arbitral de consum.  
- Les que decidesquen voluntàriament les parts.  
Segona. La Junta Arbitral de Consum de Castelló serà compatible, en el seu àmbit territorial, amb l'existència i les actuacions de les juntes arbitrals de caràcter local que en el futur podran constituir-se, d'acord amb els següents criteris:  
a) Donar preferència al domicili del consumidor.  
b) Donar preferència a la junta d'àmbit territorial menor.  
c) Salvaguardar la llibertat d'elecció de la junta per les parts.  
Tercera. La Junta Arbitral de Consum de la província de Castelló tindrà la seu a Castelló.  
Quarta. El funcionament de la Junta Arbitral de Consum de la Comunitat Valenciana es regirà pel que estableix el Reial Decret 636/1993, de 3 de maig, que regula el Sistema Arbitral de Consum.  
Cinquena. La Conselleria de Sanitat i Consum de la Comunitat Valenciana, l'Institut Nacional del Consum, l'Ajuntament de Castelló i la Diputació Provincial de Castelló es comprometen a establir un sistema d'informació sobre l'activitat i els resultats de la junta arbitral i, en particular, informació sobre:  
- El president i el secretari de la junta.  
- La llista de les empreses que s'adheresquen al Sistema Arbitral de Consum a través de la seua junta arbitral, mitjançant còpies de les ofertes públiques de submissió a l'arbitratge realitzades per les empreses i de la seua renúncia, quan s'escaiga, mantenint-la actualitzada a fi d'elaborar-ne el cens nacional.  
Sisena. Així mateix, l'Institut Nacional del Consum i la Conselleria de Sanitat i Consum facilitaran que el desplegament dels acords amb els sectors empresarials, a nivell nacional i autonòmic, es traslladen a l'àmbit territorial de la Junta Arbitral de Consum de Castelló.  
Per la seua banda, la Conselleria de Sanitat i Consum, l'Ajuntament de Castelló i la Diputació Provincial de Castelló hi promouran i impulsaran les adhesions d'empreses, professionals, organitzacions empresarials i associacions de consumidors.  
Igualment, propiciaran el compromís d'adhesió de les empreses de serveis públics o les gestionades per les administracions públiques al Sistema Arbitral de Consum.  
També establiran acords de col·laboració amb laboratoris, establiments d'ITV, col·legis professionals, etc., per realitzar peritatges.  
Setena. La Conselleria de Sanitat i Consum promourà la difusió del Sistema Arbitral de Consum, especialment en la seua etapa inicial, perquè els ciutadans en general, les empreses i els agents econòmics implicats, el coneguen.  
Vuitena. L'Institut Nacional del Consum proporcionarà els models que caldrà utilitzar en el procediment arbitral, als quals haurà d'adaptar-se, en el seu funcionament, la Junta Arbitral de Consum de Castelló, per assolir una normalització del procediment.  
Novena. La tutela de la Junta Arbitral de Consum de Castelló serà compartida per l'Ajuntament de Castelló, la Generalitat Valenciana i la Diputació Provincial de Castelló.  
Deu. La Generalitat Valenciana assumeix els següents compromisos:  
1. La Junta Arbitral de Consum de Castelló fixa la seua seu en els locals de la plaça Major, núm. 1, de la ciutat de Castelló, propietat de l'Ajuntament de Castelló.  
2. La Conselleria de Sanitat i Consum pagarà les despeses que generen les actuacions dels àrbitres representants de les associacions de consumidors i de les organitzacions empresarials davant la Junta Arbitral de Consum de Castelló.  
Així mateix, la Conselleria de Sanitat i Consum pagarà el cost de les proves que s'acorden d'ofici, segons el que disposa el Reial Decret 636/1993, de 3 de maig.  
3. La Conselleria de Sanitat i Consum aportarà el material de divulgació i d'impremta que es requeresca per al funcionament de la junta arbitral.  
4. La Conselleria de Sanitat i Consum es compromet a donar suport econòmic, a través de l'ordre de subvencions anual destinada a potenciar les activitats en matèria de consum dels ajuntaments de la Comunitat Valenciana, les actuacions de l'Ajuntament de Castelló respecte al sosteniment de la Junta Arbitral de Consum de Castelló, sempre tenint en compte la disposició pressupostària de cada exercici.  
Onze. L'Ajuntament de Castelló, de la seua banda, assumeix les responsabilitats següents:  
1. Aportarà el personal auxiliar necessari per al funcionament de la Junta Arbitral de Consum, segons el que disposa el Reial Decret 636/1993, de 3 de maig. Igualment, nomenarà els presidents del col·legis arbitrals que calguen, perquè els designe com a tals el president de la Junta Arbitral Provincial de Castelló.  
2. L'Ajuntament de Castelló s'encarregarà del manteniment dels locals de la Junta Arbitral de Consum, pagant totes les despeses que se'n deriven de l'ús. D'igual manera, pagarà el material d'oficina que hi calga.  
Dotze. La Diputació Provincial de Castelló adquireix el compromís de divulgar el Sistema Arbitral de Consum en l'àmbit de la província de Castelló.  
Igualment, es compromet a aportar els mitjans adequats perquè la cobertura territorial provincial resulte efectiva.  
Tretze. D'acord amb el que disposa el número quatre de l'article 3r del Reial Decret 636/1993, de 3 de maig, la Junta Arbitral de Consum de Castelló estarà composta per un president i un secretari.  
1. Les funcions del president de la Junta Arbitral de Consum són:  
- Dirigir la junta arbitral i coordinar-ne el funcionament, exercint-ne la direcció superior del personal.  
- Decretar, en virtut de resolució motivada, l'admissió o no-admissió.  
- Designar els col·legis arbitrals.  
- Totes les altres que en dret li corresponguen.  
2. Les funcions del secretari de la junta arbitral de consum són:  
- La coordinació, sota la superior direcció del president, del funcionament administratiu i l'optimització dels recursos humans i materials de la junta arbitral.  
- Vigilar la puresa del procediment d'instrucció dels expedients així com de les actuacions de la junta.  
- Assessorar i formalitzar les propostes de resolucions i tràmits del president de la junta.  
- Realitzar les notificacions i comunicacions dels actes de la junta i dels col·legis arbitrals, tant les de tràmit com les de resolució.  
- Donar fe i diligenciar actes, compareixences i altres tràmits i actuacions.  
- Estendre certificacions de documents, laudes i altres tràmits i actuacions.  
- Totes les altres que pertoquen al càrrec de secretari.  
- Totes les que li corresponguen com a secretari dels col·legis arbitrals, perquè com a secretari de la junta també ho és dels col·legis.  
Podran nomenar-se els presidents i secretaris adjunts que s'estimen necessaris.  
Catorze. El personal adscrit a la junta arbitral tindrà dependència orgànica de l'administració de què procedesca i dependència funcional del president de la junta.  
Quinze. Els compromisos d'adhesió al Sistema Arbitral de Consum es faran preferentment segons els models dels annexos I, II i III d'aquest acord, segons es tracte d'associacions de consumidors i associacions empresarials, empreses i professionals, respectivament.  
Setze. Aquest acord tindrà caràcter indefinit, llevat del cas de denúncia expressa per part de qualsevol de les parts realitzada amb sis mesos d'anticipació. En el supòsit d'extinció, en virtut de la denúncia expressada, la junta continuarà coneixent dels afers la tramitació dels quals s'haja iniciat anteriorment.  
Disset. Als tres anys de la signatura d'aquest acord serà revisat segons la consecució dels objectius previstos i la possible ampliació i el desenvolupament del mapa arbitral.  
I, en prova de conformitat, signen aquest acord.  
M. José López Ródenas José Domingo Gómez Castallo  
José Luis Gimeno Ferrer Francisco Solsona Garbí  
Addenda a l'acord de constitució de la Junta Arbitral de Consum Provincial de Castelló  
Castelló, 24 de febrer de 1995  
Reunits  
D'una banda, la Sra. M. José López Ródenas, directora general de Consum. D'una altra banda, el Sr. José Luis Gimeno Ferrer, alcalde de Castelló i el Sr. Francisco Solsona Garbí, president de la Diputació de Castelló. Actuen en nom i representació de la Conselleria de Sanitat i Consum, de l'Ajuntament de Castelló i de la Diputació Provincial de Castelló, respectivament, i fent ús de les facultats que tenen conferides cadascun, compareixen i  
Exposen  
L'estipulació novena de l'acord de constitució de la Junta Arbitral de Consum de Castelló disposa que la tutela serà compartida per la Generalitat Valenciana, l'Ajuntament de Castelló i la Diputació Provincial de Castelló.  
D'acord amb el que disposa el número quatre de l'article 3r del Reial Decret 636/1993, de 3 de maig, l'estipulació tretzena recull que la Junta Arbitral de Consum està composta per un president i un secretari, i n'especifica les funcions.  
El mateix número quatre de l'article 3r del Reial Decret 636/1993, de 3 de maig, estableix que el president i secretari de la Junta Arbitral de Consum seran designats per l'administració de la qual depenga la junta, en aquest cas, per les tres administracions que tutelen la Junta Arbitral de Consum de Castelló.  
Per tant,  
Acorden  
Primer. La Generalitat Valenciana, a través de la Conselleria de Sanitat i Consum, nomenarà el president de la Junta Arbitral de Consum de Castelló i el seu adjunt. Així mateix, a proposta de l'Ajuntament de Castelló i de la Diputació Provincial de Castelló, podrà nomenar dos presidents adjunts més.  
Segon. L'Ajuntament de Castelló nomenarà el secretari de la Junta Arbitral de Consum de Castelló, que haurà de ser personal al seu servei. També podrà nomenar un secretari adjunt.  
Tercer. La Generalitat Valenciana, l'Ajuntament de Castelló i la Diputació Provincial de Castelló proposaran al president de la junta la designació dels presidents dels col·legis arbitrals que resulten necessaris.  
Mª. José López Ródenas José Luis Gimeno Ferrer  
Francisco Solsona Garbí  
ANNEX I  
Compromís d'adhesió  
Les associacions de consumidors i organitzacions empresarials sotasignades s'adhereixen al Sistema Arbitral de Consum, i s'incorporen voluntàriament a la Junta Arbitral de Consum de Castelló. Es comprometen, en aquest acte, a participar-hi i a fomentar i difondre el sistema arbitral de consum com a mitjà de resolució dels conflictes que puguen sorgir entre consumidors i empresaris.  
Aquest compromís tindrà caràcter indefinit, llevat del cas de denúncia expressa per part de qualsevol de les parts realitzada amb sis mesos d'anticipació.  
Per PIMEC, Per CEC,  
Antonio Martínez Marz Jose Roca Valles  
Per OPA, Per Assoc. Est. Servei,  
Juan M. Falomir VillacaÑas Manuel Gil Melchor  
Per Assoc. Agèn. Viatges, Per ASECEF-Castelló,  
Jose Tirado Chiva Domingo Gil Fabregat  
Per ASTRAUTO, Per APECC,  
Martiran Martin Serra Fernando Alfonso Montesinos  
Per Assoc. C. Calcer, Per Assoc. C. Moda,  
Jose Luis Pons Gascon Carmen Lopez ViÑals  
Per Assoc. Electrònica, Per Assoc. Tintoreries,  
Antonio Diaz Salvador Severino Diago Bonet  
Per Assoc. Electrodomèstics, Per UICU,  
Francisco Batista Tamares Miguel A. Murria Climent  
Per Assoc. Lledó, Per UCE,  
Marta A. Gutiérrez Gutiérrez Domigo Martin Martin-Arias  
Per ACDC,  
Carmen Serra Fortea